ಅನುಭವಿ ಆಟಗಾರರಿಗೆ ಅನಾನುಭವಿಗಳ ಪಾಠ.. ಸುಂದರ್, ಶಾರ್ದೂಲ್ ಕಮಾಲ್ ವಾರದ ಹಿಂದೆ ಮೆಲ್ಬರ್ನ್, ನಿನ್ನೆ ಬ್ರಿಸ್ಬೇನ್.. ಟೀಮ್ ಇಂಡಿಯಾದ ಕೆಚ್ಚೆದೆಯ ಹೋರಾಟಕ್ಕೆ ಸಾಕ್ಷಿಯಾದ್ವು. ವಾಷಿಂಗ್ಟನ್ ಸುಂದರ್, ಶಾರ್ದೂಲ್ ಠಾಕೂರ್ ಕಟ್ಟಿದ ಇನ್ನಿಂಗ್ಸ್ ಟೀಮ್ ಇಂಡಿಯಾದ ಬ್ಯಾಟ್ಸ್ಮನ್ಗಳಿಗೆ ಕನ್ನಡಿ ಹಿಡದಂತಿತ್ತು. 7ನೇ ವಿಕೆಟ್ಗೆ ಮೂಡಿ ಬಂದ ಸುಂದರ ಜೊತೆಯಾಟದ ಹೈಲೆಟ್ಸ್ ಇಲ್ಲಿದೆ. ಬಾರ್ಡರ್ ಗವಾಸ್ಕರ್ ಸರಣಿಯ ಅಂತಿಮ ಟೆಸ್ಟ್ನ ಮೊದಲ ಇನ್ನಿಂಗ್ಸ್ನಲ್ಲೂ, ಟೀಮ್ ಇಂಡಿಯಾ ಆಟಗಾರರದ್ದು ಅದೇ ರಾಗ ಅದೇ ಹಾಡು. ಟಾಸ್ ಗೆದ್ದು ಬ್ಯಾಟಿಂಗ್ಗಿಳಿದ ಆಸ್ಟ್ರೇಲಿಯಾ ಮೊದಲ ಇನ್ನಿಂಗ್ಸ್ನಲ್ಲಿ ಬರೋಬ್ಬರಿ 369 ರನ್ ಕಲೆ ಹಾಕಿತ್ತು. ಆ ಬಳಿಕ ಇನ್ನಿಂಗ್ಸ್ ಆರಂಭಿಸಿದ್ದ ಟೀಮ್ ಇಂಡಿಯಾ, ಆಸಿಸ್ ಬೌಲಿಂಗ್ ದಾಳಿಯೆದುರು ಮಂಡಿಯೂರಿದ್ರು. ಇನ್ನಿಂಗ್ಸ್ ಆರಂಭದಲ್ಲೇ ಶುಭ್ಮನ್ ಗಿಲ್ ಪೆವಿಲಿಯನ್ ಸೇರಿದ್ರು. ರೋಹಿತ್ ಶರ್ಮಾ, ಚೇತೇಶ್ವರ್ ಪೂಜಾರ, ಅಜಿಂಕ್ಯಾ ರಹಾನೆ, ಮಯಾಂಕ್ ಭರವಸೆ ಮೂಡಿಸಿದರಾದ್ರೂ, ಹೆಚ್ಚು ಹೊತ್ತು ನಿಲ್ಲಲಿಲ್ಲ. ಕಳೆದ ಪಂದ್ಯ ಹೀರೋ ರಿಷಭ್ ಪಂತ್ ಆಟವೂ 23 ರನ್ಗಳಿಗೆ ಅಂತ್ಯವಾಯ್ತು. ಸಂಕಷ್ಟದಲ್ಲಿದ್ದ ತಂಡಕ್ಕೆ ಶಾರ್ದೂಲ್ ಸುಂದರ್ ಆಸರೆ ಟೀಮ್ ಇಂಡಿಯಾ 186 ರನ್ಗಳಿಗೆ ಪ್ರಮುಖ 6 ವಿಕೆಟ್ ಕಳೆದುಕೊಳ್ತಿದ್ದಂತೆ ರಹಾನೆ ಬಳಗ ಫಾಲೋ ಆನ್ಗೆ ಗುರಿಯಾಗುತ್ತೇ ಎಂದೇ ಹೇಳಲಾಗ್ತಿತ್ತು. ಆದ್ರೆ 7ನೇ ವಿಕೆಟ್ಗೆ ಜೊತೆಯಾದ ಈ ಯುವ ಜೋಡಿ ಎಲ್ಲರ ಲೆಕ್ಕಾಚಾರವನ್ನ ತಲೆಕೆಳಗೆ ಮಾಡ್ತು. ವಾಷಿಂಗ್ಟನ್ ಸುಂದರ್ ಮತ್ತು ಶಾರ್ದೂಲ್ ಠಾಕೂರ್ ಜೊತೆಯಾಟ ನೀವು ಹೀಗೆ ಆಡಬೇಕು ಎಂದು ಟೀಮ್ ಇಂಡಿಯಾ ಟಾಪ್ ಆರ್ಡರ್ ಬ್ಯಾಟ್ಸ್ಮನ್ಗಳಿಗೆ ತೋರಿದಂತಿತ್ತು. 7ನೇ ವಿಕೆಟ್ಗೆ ಮೂಡಿದ ಜಬರ್ದಸ್ತ್ ಜೊತೆಯಾಟ ಬ್ರಿಸ್ಬೇನ್ ಮೈದಾನದಲ್ಲಿ ಟೀಮ್ ಇಂಡಿಯಾ ಬಹುಬೇಗ ಪೆವಿಲಿಯನ್ ಸೇರ್ತಿದ್ದಂತೆ ಮೇಲುಗೈ ಸಾಧಿಸಿದ ತೃಪ್ತ ಭಾವದಲ್ಲಿ ಆಸಿಸ್ ಪಾಳಯವಿತ್ತು. ಆದ್ರೆ ಖುಷಿಯನ್ನ 7ನೇ ವಿಕೆಟ್ಗೆ ಜೊತೆಯಾದ ವಾಷಿಂಗ್ಟನ್ ಸುಂದರ್, ಶಾರ್ದೂಲ್ ಠಾಕೂರ್ ಕಿತ್ತುಕೊಂಡ್ರು. ಕೇವಲ ಬೌಲರ್ಗಳದ್ದು ಮಾತ್ರವಲ್ಲ ಇಡೀ ಆಸಿಸ್ ತಂಡದ ಬೆವರಿಳಿಸಿದ ತಂಡಕ್ಕೆ ಚೇತರಿಕೆ ನೀಡಿದ್ರು. 123 ರನ್ ಕಾಣಿಕೆ ನೀಡಿದ ಸುಂದರ್ ಶಾರ್ದೂಲ್..! 7ನೇ ವಿಕೆಟ್ಗೆ ಶತಕದ ಜೊತೆಯಾಟವಾಡಿದ ಸುಂದರ್, ಠಾಕೂರ್ ತಂಡಕ್ಕೆ 123 ರನ್ಗಳ ಕಾಣಿಕೆ ನೀಡಿದ್ರು. ಇದರೊಂದಿಗೆ ತಂಡದ ಸ್ಕೋರ್ ಹೆಚ್ಚಿಸಿದ್ದಲ್ಲದೇ ಹೊಸ ದಾಖಲೆಯನ್ನ ಬರೆದರು. ಗಬಾ ಮೈದಾನದಲ್ಲಿ 7ನೇ ವಿಕೆಟ್ಗೆ ಹೆಚ್ಚು ರನ್ ಕಲೆ ಹಾಕಿದ ಭಾರತೀಯ ಜೋಡಿ ಎಂಬ ಹೆಗ್ಗಳಿಕೆಗೆ ಪಾತ್ರರಾದ್ರು. ಗಾಬಾದಲ್ಲಿ 7ನೇ ವಿಕೆಟ್ಗೆ ಭಾರತದ ಜೊತೆಯಾಟ ಗಾಬಾ ಮೈದಾನದಲ್ಲಿ 7ನೇ ವಿಕೆಟ್ಗೆ ಅತಿ ಹೆಚ್ಚು ರನ್ ಕಲೆ ಹಾಕಿದ ಆಟಗಾರರ ಪಟ್ಟಿಯಲ್ಲಿ ವಾಷಿಂಗ್ ಟನ್ ಸುಂದರ್, ಶಾರ್ದೂಲ್ ಠಾಕೂರ್ಗೆ ಅಗ್ರಸ್ಥಾನ. 121 ರನ್ಗಳೊಂದಿಗೆ ಸುಂದರ್ , ಠಾಕೂರ್ ಮೊದಲ ಸ್ಥಾನದಲ್ಲಿದ್ರೆ 1991ರಲ್ಲಿ 58 ರನ್ಗಳ ಜೊತೆಯಾಟವಾಡಿದ್ದ ಕಪಿಲ್ ದೇವ್, ಮನೋಜ್ ಪ್ರಭಾಕರ್ 2ನೇ ಸ್ಥಾನದಲ್ಲಿದ್ದಾರೆ. 3ನೇ ಸ್ಥಾನದಲ್ಲಿ 2014ರಲ್ಲಿ 57 ರನ್ಗಳ ಜೊತೆಯಾಟವಾಡಿದ್ದ ಧೋನಿ ಮತ್ತು ಆರ್.ಅಶ್ವಿನ್ ಇದ್ರೆ, 4ನೇ ಸ್ಥಾನದಲ್ಲಿ 1991ರಲ್ಲಿ 49 ರನ್ಗಳ ಇನ್ನಿಂಗ್ಸ್ ಕಟ್ಟಿದ್ದ ಮನೋಜ್ ಪ್ರಭಾಕರ್, ರವಿ ಶಾಸ್ತ್ರಿ ಇದ್ದಾರೆ. ದಾಖಲೆ ಮಾತ್ರವಲ್ಲ ದಿಗ್ಗಜ ಕ್ರಿಕೆಟಿಗರಿಂದ ಪ್ರಶಂಸೆಯ ಮಹಾಪೂರವೇ ಸುಂದರ್, ಠಾಕೂರ್ ಹೋರಾಟಕ್ಕೆ ಹರಿದುಬಂದಿದೆ. ವೀರೇಂದ್ರ ಸೆಹ್ವಾಗ್, ವಿರಾಟ್ ಕೊಹ್ಲಿ, ವಿವಿಎಸ್ ಲಕ್ಷ್ಮಣ್, ಇಯಾನ್ ಬಿಷಪ್, ಟಾಮ್ ಮೂಡಿ, ಇರ್ಫಾನ್ ಪಠಾಣ್ ಸೇರಿದಂತೆ ಹಲವರು ಮೆಚ್ಚಿಕೊಂಡಿದ್ದಾರೆ. ಶಾರ್ದೂಲ್ ಠಾಕೂರ್ಗಿದು 2ನೇ ಅಂತರಾಷ್ಟ್ರೀಯ ಟೆಸ್ಟ್ ಪಂದ್ಯವಾದ್ರೆ, ವಾಷಿಂಗ್ಟನ್ ಸುಂದರ್ಗಿದು ಪದಾರ್ಪಣಾ ಪಂದ್ಯ. ಆದ್ರೂ ಟೀಮ್ ಇಂಡಿಯಾದ ಟಾಪ್ ಆರ್ಡರ್ ಬ್ಯಾಟ್ಸ್ಮನ್ಗಳೇ ಪೆವಿಲಿಯನ್ ಪರೇಡ್ ನಡೆಸಿದ ಸಂದರ್ಭದಲ್ಲಿ ಇವರಿಬ್ಬರ ಮೆಚ್ಯೂರ್ಡ್ ಇನ್ನಿಂಗ್ಸ್ ನಿಜಕ್ಕೂ ಶ್ಲಾಘನೀಯ. ಕ್ರಿಕೆಟ್ ಇತಿಹಾಸ ಪುಟಗಳಲ್ಲಿ ಟೀಮ್ ಇಂಡಿಯಾದ ದಿಟ್ಟ ಹೋರಾಟಕ್ಕೆ ಇದು ಮತ್ತೊಂದು ಉದಾಹರಣೆಯಾಗುವುದರಲ್ಲಿ ಅನುಮಾನವೇ ಇಲ್ಲ.